text: Bíblian á føroyskum í sjeyti ár
text: #000000
text: Dagurin í dag, tann 19. mars 2019, er ein heilt serligur merkisdagur í Føroya søgu, tí henda dag fyri 70 árum síðan, í 1949, lá fyri fyrstu ferð øll Bíblian á føroyskum máli á borðinum.
text: #000001
text: Danmark fekk sína Bíbliu longu í 1550, Svøríki í 1541 og Ísland í 1584. Men eftir trúbótina um miðja 16. øld bleiv kirkjumálið í Føroyum danskt, og føroyingar komu sostatt bert at brúka ta donsku Bíbliuna, og ikki fyrr enn 400 ár eftir at brøðratjóðir okkara høvdu fingið Bíbliuna á egnum máli, fingu vit hana.
text: #000002
text: Tað var Victor Danielsen, ið gjørdi tað bragdið, einsamallur maður at týða alla Bíbliuna til føroyskt mál.
text: #000003
text: Victor var vitigur og óvanliga næmur. Hann fór til Havnar á læraraskúla í 1911 seytjan ára gamal fekk prógv í 1914. Tíggju næmingar vóru í flokkinum, og Victor var bestur.
text: #000005
text: Meðan Victor er í Havn, hendir ein kollvelting í lívi hansara. Hann sigur sjálvur, at um heystið 1913 kom Guds kall persónliga til hansara, og hann fór at ganga á møti í Meinigheitshúsinum. Har væntaði hann sær at fáa hjálp og fekk hana eisini. Ein maður, sum var honum til stóra hjálp henda veturin og leiddi hann ígjøgnum iva og myrkur, var Viggo Ryving-Jensen, heimamissiónstrúboðari og seinni prestur.
text: #000006
text: Victor fór nú inn aftur á Skálafjørðin, har hann bleiv lærari í Søldarfirði, á Glyvrum og í Lamba. Men hetta starv røkti hann bert í einar 6-7 mánaðir. Hann gavst við lærarastarvinum og fór so við og við at virka sum trúboðari.Hann byrjaði við at lesa lestur í skúlanum. Men skjótt fór hann at prædika sjálvur. Røringur kom í, fólk vórðu umvend, og tá ið Victor ikki slapp at nýta skúlan longur, fór hann at halda møti í dansistovuni.
text: #000007
text: Victor giftist í 1920 við Henrikku, f. Olsen (1896-1997), sum eisini var úr Søldarfirði. Tey búðu í Søldarfirði til 1928, men fluttu so til Fuglafjarðar.
text: #000009
text: Victor var ein sera arbeiðshugaður maður, og hann hevði framúrskarandi gávur at tala, skriva, yrkja og umseta. Alt sítt lív ferðaðist hann um oyggjarnar, úr bygd í bygd, og helt møti fyri at kunngera gleðiboðskapin. Tað var høvuðsendamál hansara, og alt hansara verk skal síggjast í hesum ljósinum.
text: #000010
text: Í 1917 týddi Victor sín fyrsta sálm. Og eftir tað varð eitt veldigt skrivligt verk skapt við hansara hond.Um jóltíðir í 1920 kom hin fyrsta sálmabókin út við 85 sálmum, og restina av lívinum, serliga í tríati- og fýratiárunum, legði hann til rættis og gav nógvar sálma- og sangbøkur út. Í 1952 vórðu allir sálmar og andaligir sangir savnaðir í eina bók, ”Songbók Guds Fólks”. Av teimum 1125 sálmunum og sangunum í bókini átti Victor sjálvur knappar 900 týðingar og einar 30 upprunasálmar.
text: #000011
text: Victor var eisini rithøvundur og hevði stóran tokka til móðurmálið. Hann skrivaði tvær skaldsøgur, ”Aðru ferð” (1927) og ”Nei, lyftið sveik ikki” (1947), og hann týddi eina heila bókarøð, 18 í tali, m.a. bøkurnar ”Pílagrímsferðin” og ”Hin heilagi bardagin”, hjá enska rithøvundinum John Bunyan, og eisini fleiri barnabøkur. Men tað størsta og merkisverdasta avrikið, Victor framdi, var einsamallur maður at týða Bíbliuna til føroyskt mál.
text: #000012
text: Og hóast Victor Danielsen mangan verður settur í skuggan av Dahl og Viderø, so skerst tað ikki burtur, at tað var hann, sum gav føroyingum ta fyrstu Bíbliuna á føroyskum máli, og at hann við sínum verki skundaði undir, at hin Bíblian eisini varð fullførd og útgivin í 1961.
text: #000013
text: Victor byrjaði at týða Nýggja Testamenti í 1934, og tað kom út tíðliga á vári 1937. Hann fór beinanvegin undir at týða Gamla Testamenti, og á sumri 1939 var hann liðugur. Bíblian skuldi so øll prentast í Oslo, og teir høvdu fingið rættlestur av einum 100 síðum, tá ið Noreg varð hersett. Alt lá so stilt inntil byrjan 1947, tá ið farið varð undir at prenta Bíbliuna í Føroyum. Victor endurskoðaði tá alla Bíbliuna. Bíblian var liðugt sett á ólavsøku 1948, og kom út tann 19. mars 1949. Hetta var ein søgulig stórhending og hesin dagur ein merkisdagur í Føroya søgu.
text: #000014
text: Tá ið bíbliu- og sálmabókaarbeiðið var liðugt, var Victor fyri ein part útslitin, men í fimmtiárunum komu fleiri bøkur út, sum hann hevði týtt, ikki færri enn fýra í 1957.
text: #000015
text: Góð tvey ár, eftir at Bíblian var komin út, varð hon harðliga álopin, serliga av tveimum prestum. Annar av teimum mælti fólki frá at keypa Bíbliuna, av tí at týðingin var so vánalig – og úrslitið var eitt ógvuliga drúgt blaðkjak, sum vardi í meira enn eitt ár. Tá ið hugt verður at hesum atfinningum, so mugu vit í dag sanna, at alt, sum bleiv borið fram, er gjørt til skammar. Og niðurstøðan má vera, at einasta orsøkin til hesi harðligu álop, var, at tað var ein maður uttan fyri kirkjuna, sum gav føroyingum fyrstu Bíbliu á føroyskum máli.
text: #000016
text: Hvønn týdning, arbeiði Victors andaliga hevur havt fyri Føroyar, dugir eingin at meta um. Men eingin ivi er um, at alt hansara skrivliga verk og ikki minst bíbliutýðingararbeiðið skundaði undir og var orsøk til, at føroyskt fekk sín rætt í Føroyum.
text: #000017
text: Tey seinastu árini var Victor ofta sjúkur, og hann andaðist í heimi sínum í Fuglafirði 2. februar 1961, 66 ára gamal.
text: #000018
text: Er nú ljósið, sum í tær er, myrkur – hvussu stórt verður tá ikki myrkrið!
  Hevur tú nakað betri at gera, enn at tæna Harranum?
  “Tro på Jesus” – Símun Absalonsen hugleiðir um William Gibson Sloan
  Fanny Crosby – Símun Absalonsen hugleiðir
text: #000020
text: Hevur tú nakað betri at gera, enn at tæna Harranum?
text: #000022
text: 9 fyrilestrar eftir Andrew W. Sloan
text: #000029